kardosdrur/scandi-wiki huggingface dataset:
Palladium (filmselskab)

A/S Palladium var et dansk filmselskab.

Historie 

Selskabet blev oprettet i Sverige i 1919 af Skandinavisk Filmcentral med Lars Björck som leder og ejer. Han købte i Danmark Dania Biofilms atelier på Hellerupvej 72 og Kinografens atelier på Strandparksvej 36-38, begge i Hellerup.

Den danske del af Palladium blev i 1921 overtaget af danskerne Svend Nielsen og Lau Lauritzen sen. Nielsen havde i 1917 været filmoperatør i Stockholm og var året efter blevet inspektør i Palladium-biografen i samme by. Fra 1920 var han direktør i selskabet. Lauritzen havde indtil da været lystspilsinstruktør i selskabet.

Det nye firma fik kontor, et mindre atelier samt kopieringsfasiliteter på Katrinevej 10 i Hellerup. I 1922 overtog det også atelieret på Strandparksvej. I 1933 blev Palladium omdannet til et aktieselskab med en aktiekapital på 500.000 kr.

Firmaet åbnede 18. januar 1938 Palladium-biografen i Industribygningen, tegnet af Ernst Kühn, med 1.347 pladser og eneste teater i Danmark med kinoorgel installeret. Palladiums atelierer blev 31. marts 1944 schalburgteret, men genopbygget året efter.

Direktør Svend Nielsens bror - Tage Nielsen - stod som producent og økonomisk interessent for en lang række af selskabets film i 30'erne og 40'erne. Tage Nielsen drev desuden udlejningsselskabet Filmcentralen Palladium.

Den 3. juni 1958 indtrådte Preben Philipsen og Henning Karmark som direktører og bestyrelsesmedlemmer i Palladium sammen med Svend Nielsen. Den 3. juli samme år døde Svend Nielsen, hvorefter hans bror Tage Nielsen anlagde sag mod selskabet og vandt i Højesteret, som slog fast, at Tage Nielsens forkøbsret var gældende. Denne forkøbsret havde været Tage Nielsens betingelse for at stille økonomiske garantier for nogle af selskabets film. Han overtog derefter aktierne i Palladium.

I 1976 stoppede Palladium filmproduktionen, men drev biografen i København indtil 1979, hvor den blev solgt til Nordisk Film. Ligeledes blev biograferne Triangel Teatret, Husum Bio og Platan Biografen afhændet dette år. På dette tidspunkt var Frederik Sundram direktør.

A/S Palladium eksisterer indtil september 2017, senest på adressen Halfdansgade 10 på Islands Brygge, hvor aktionærerne, de otte efterkommere af familien Nielsen, besluttede frivillig lukning af selskabet, der sluttede med en egenkapital på ca. 176 mio. kroner. Palladiums sidste topchef, Ulla Hansen, gik på pension.

Filmproduktioner 
I årene 1920-33 var Nielsen og Lauritzen ansvarlige for indspilningen af bl.a. 36 Fy og Bi-film. Svend Nielsen samarbejdede med bl.a. følgende instruktører: A.W. Sandberg, Jon Iversen, Alice O'Fredericks, Lau Lauritzen jun., Svend Methling og Peer Guldbrandsen.

Filmen "Ordet" fra 1955, instrueret af Carl Th. Dreyer, blev belønnet med en Bodilprisen for bedste danske film, samt Golden Globe i USA og Guldløven (Leone d'Oro) på Filmfestivalen i Venedig.

I 1970'erne stod Palladium bl.a. for de kendte sengekantsfilm.

Kilder og referencer 
 Palladium hos Virk-info.dk 
 Palladiums hjemmeside

Filmselskaber fra Danmark
Hellerup
Danske virksomheder etableret i 1919
Virksomheder i København
Islands Brygge
Suzy

Suzy, også stavet Susy, egl. Susana Guerra, er en portugisisk sangerinde. Den 15. marts 2014 vandt hun Festival da canção 2014, den portugisiske forhåndsudvælgelse til Eurovision Song Contest 2014 med nummeret "Quero ser tua", som dog ikke gik videre fra den første semifinale den 6. maj ved Eurovision i København.

Noter 

Sangere fra Portugal
Portugals Eurovision Song Contest-deltagere
Deltagere ved Eurovision Song Contest 2014
Carl Friderichsen (sagfører)

Carl Mathias Friderichsen (12. september 1858 i Toftlund – 6. februar 1942) var en dansk overretssagfører, far til Arkitekt Knud Friderichsen og Viggo Friderichsen.

Han var søn af borgmester Rasmus Severin Friderichsen og hustru Charlotte Sophie Friis, blev 1876 student fra Herlufsholm, 1882 cand.jur. og samme år fuldmægtig hos højesteretsadvokat Arthur Hindenburg og højesteretssagfører Frederik Asmussen. 1885 blev Friderichsen overretssagfører og praktiserede i København. Han blev 1889 landstingssekretær efter Charles Shaw og var fra 1921 til 1932 chef for Rigsdagens Bureau 

Han var tillige 1905-19 revisor i Den danske Sagførerforening, regnskabsfører for De Spannjerske Legater til 1919, derefter medbestyrer, samt forretningsfører for de fire Raben-Levetzau-Bornemannske Familiefideicommisser. 1908-12 medlem af Gentofte Sogneråd. Han blev 1900 Ridder af Dannebrogordenen, 1921 Dannebrogsmand og 1929 Kommandør af 2. grad.

Friderichsen blev gift 24. maj 1887 med Julie Frederikke Kirstine Salicath (10. august 1862 i Haderslev - 23. april 1927 i Klampenborg), datter af etatsråd, borgmester Carl Salicath og hustru Judithe Elise Ulrikke Marckmann.

Kilder 
 H. Hjorth-Nielsen, Danske Sagførere under Loven af 26. Maj 1868, København: J. Jørgensen & Co. 1941.

Personer i Kraks Blå Bog (afdøde)
Advokater fra Danmark
Landstinget
Kommandører af Dannebrog
Medlemmer af Gentofte Kommunalbestyrelse
Danskere i 1800-tallet
Danskere i 1900-tallet
Personer fra Sønderjylland (i Danmark)
Embedsmænd fra Danmark
Herlovianere
Carl Friderichsen

Carl Friderichsen er navnet på flere personer:

 Carl Friderichsen (stabslæge) (1845-1920) – dansk stabslæge
 Carl Friderichsen (sagfører) (1858-1942) – dansk overretssagfører (Carl Mathias Friderichsen)
 Carl Friderichsen (overlæge) (1886-1982) – dansk overlæge, dr.med.
Viggo Friderichsen

Viggo Friderichsen er navnet på flere personer:

 Viggo Friderichsen (teaterdirektør) (1875-1940) – dansk teaterdirektør (Viggo Wilhjelm Friderichsen)
 Viggo Friderichsen (sagfører) (1895-ukendt) – dansk landsretssagfører (Viggo Carl Salicath Friderichsen)
M.W. Friderichsen

Johan Mathias Wilhjelm Friderichsen (13. september 1864 på Kærstrup – 20. juli 1954) var en dansk godsejer og officer, bror til Viggo Friderichsen.

Friderichsen var søn af jægermester Peter Friderichsen (1825-1902) og hustru Diderikke Beate født Wilhjelm (1830-1901). Han var løjtnant, blev landbrugskandidat 1886 og var ejer af Kærstrup fra 1902. Han var Ridder af Dannebrog, Dannebrogsmand og medlem af besty­relsen for A/S. C.A Quaade & Co. Han var landvæsenskommissær, dommer ved Statshingsteskuet i 3. Kreds og formand for Midtlollands Tolvmandsforening.

Han blev gift 5. oktober 1893 med Hedvig Jungersen (26. februar 1869 i Odense - ?), datter af forpagter Lauritz Jungersen (død 1890) og hustru Johanne født Bjerregaard (død 1923).

Kilder 
 Kraks Blå Bog 1949

Personer i Kraks Blå Bog (afdøde)
Godsejere fra Danmark
Officerer fra Danmark
Agronomer fra Danmark
Riddere af Dannebrog
Danskere i 1800-tallet
Danskere i 1900-tallet
Personer fra Lolland
Vermouth

Vermouth, af tysk Wermut "malurt", er en krydret hedvin. Drikken blev opfundet af Antonio Benedetto Carpano fra Torino 1786. Han valgte navnet vermouth fordi han var inspireret af en tysk hedvin med malurt, krydderurten som også indgår i absint. Oprindelig tilsattes krydderurten for at skjule den rå smag af alkohol i billig vin. Opskriften holdes hemmelig af de respektive producenter. Der findes både tør og sød vermouth. Den oprindelige udgave, tør, hvid vermouth, markedsføres ofte som "ekstra tør", og er en vigtig ingrediens i martini-cocktails med gin eller vodka. Rød vermouth er en sødere type med udtalt bitterhed, der ofte benyttes som aperitif. Sød, hvid vermouth (bianco) anvendes i drinks eller som aperitif. Blandt de kendte mærker finder man Noilly Prat, Martini og Cinzano.

Se også 
 Besk
 Absint

Hedvin
Jack Benny

Jack Benny (født Benjamin Kubelsky 14. februar 1894 i Chicago i Illinois, død 26. december 1974 i Beverly Hills, Californien) var en amerikansk komiker, vaudeviller, radio-, fjernsyns- og filmskuespiller samt en habil violinspiller. Han er anerkendt som en ledende amerikansk underholder fra det 20. århundrede. Benny spillede ofte roller som gnier og som dårlig violinspiller. De karakterer han spillede var altid 39 år gamle, uafhængig af Bennys faktiske alder.

Referencer

Eksterne henvisninger 

 

Skuespillere fra Illinois
Komikere fra USA
Personer fra Waukegan
Personer fra Chicago
Jøder fra USA
Europa-Kommissionsformand

Europa-Kommissionsformanden er formanden for Europa-Kommissionen.
Siden 1. december 2019 har formanden været tyskeren Ursula von der Leyen, der afløste luxembourgeren Jean-Claude Juncker, der var kommissionsformand fra 2014-2019.

Formanden foreslås af Det Europæiske Råd med kvalificeret flertal og vælges derefter af Europa-Parlamentet.

Udpegning af Europa-Kommisionsformand 2014 
Kandidater til posten var Juncker (indstillet af Det Europæiske Folkeparti, EPP), tyskeren Martin Schulz (indstillet af PES) og Guy Verhofstadt (indstillet af ALDE), mens Europæisk Venstre i 2013 indstillede grækeren Alexis Tsipras. Også Danmarks statsminister Helle Thorning-Schmidt blev nævnt som mulig kandidat.

Da Jyrki Katainen i april 2014 meddelte at han ville trække sig fra posten som Finlands statsminister gættede man på, at også han stillede efter kommissærposten. Det Europæiske Råd besluttede dog den 27. juni 2014 at indstille Jean-Claude Juncker til formandsposten. Den 15. juni 2014 bekræftede Europaparlamentet indstillingen ved en afstemning med 422 stemmer ud af 751.

Henvisninger 

Europa-Kommissionen
Europa-Kommissionsformænd
Min funky familie

Min funky familie var en tv-serie, der blev sendt på DR Ramasjang. 

I Min funky familie er det pigerne, der bestemmer. På kun fem dage skal de lave deres familie om til et sejt band, de skal lave cool tøj og have hjælp til dans.

I Min funky familie kan pigerne også udfordre nogen til kamp på scenen. Præstationerne bliver bedømt, og vinderen fundet af ugens gæstedommer. Gæstedommerne har bl.a. været sangerinden Anna David og Basim og Laura fra X-Factor.

De bedømte bl.a. sang, performence og påklædning. Vært på programmet var danseren Mirja Kennedy.

DR Ramasjang programmer
Ernst Bojesen

Ernst Severin Jens Bojesen (23. februar 1849 i Sorø – 10. juli 1925 i København) var en dansk forlægger, far til Kay, Oscar og Aage Bojesen.

Bojesen lærte boghandelen hos forlagsboghandler Frederik Wøldike (1832-1883) og etablerede sig 1872 sammen med Chr. Thomsen under firmaet Thomsen & Bojesen.  Kompagniskabet hævedes dog allerede 1878, og Bojesen startede nu for egen regning en kunsthandel og et kunstforlag, som fra 1889 udelukkende blev drevet som forlagsboghandel.

Fra 1. januar 1896 overdrog Bojesen sit forlag til aktieselskabet Det Nordiske Forlag, en sammenslutning af Ernst Bojesens, P.G. Philipsens og Kongelig Hof-Musikhandels Forlag. Det blev 1903 efter en priskrig med Gyldendals Peter Nansen sluttet sammen med Gyldendalske Boghandels Forlag til aktieselskabet Gyldendalske Boghandel, Nordisk Forlag A/S, hvor Bojesen var meddirektør til 1914 og bestyrelsesmedlem til 1917. 

Bojesen var en foretagsom og idérig forlægger, hvis virksomhed har sat præg på de flere årtiers dansk forlagsvirksomhed. Det var Bojesen, der (1883-88) startede den store, af Hans Tegner illustrerede såkaldte jubeludgave af Holbergs komedier, der senere udkom i en folkeudgave, "Tegnerudgaven". Det var også Bojesen, der påbegyndte udgivelsen af Juleroser og Oldfux (nu Blæksprutten) og herved gav stødet til de senere så talrige illustrerede julehæfter. 1897 grundlagde han ugebladet Frem (1897-1918) med populærvidenskabeligt indhold. Det kom også i en svensk udgave Ljus. Gyldendal fortsatte en ny række af Frem 1925-28.

Bojesen udnævntes 1914 til æresmedlem af Den danske Boghandlerforening. 1902 blev han Ridder af Dannebrog og 1915 Dannebrogsmand.

Han er begravet på Assistens Kirkegård.

Kilder

Eksterne henvisninger 

 

Forlæggere fra Danmark
Boghandlere fra Danmark
Riddere af Dannebrog
Personer med tilknytning til Gyldendal
Ernst
Personer i Kraks Blå Bog (afdøde)
Danskere i 1800-tallet
Danskere i 1900-tallet
Personer fra Sorø
Medlemmer af Komiteen til Raadhusets kunstneriske Udsmykning
Osman & Jeppe

Osman & Jeppe (Oprindeligt navngivet Specialklassen) er en dansk TV-seriekomedie på fire sæsoner produceret af Made In Valby. Den blev sendt 2009-2012.

Osman & Jeppe handler om de to venner Osman og Jeppe, der begge går i specialklasse. I hver episode håndterer de nye skolerelaterede problemer og opgaver. Tit får Osman på komisk vis skylden for Jeppes misgerninger. Jeppe viser dog stadig, at han værdsætter Osmans venskab, og det sker til tider også, at Osman får nok af Jeppes dårlige opførsel og siger fra.

Undervejs får de en ven ved navn Trucker, som sidder i kørestol.

Figurer 
 Jeppe (Esben Pretzmann): En rødhåret og fed dreng med briller, der har et gennemtrængende faderkompleks og ofte lyver om sin families mange penge. Jeppe er enormt følsom omkring alt, som omhandler hans far og bliver helt hysterisk, hvis Osman spørger om noget, han ikke kan lyve sig ud af. Af de to venner er Jeppe for det meste den, som tager beslutningerne, og han bestemmer stort set alt, hvad der bliver lavet. Han manipulerer ofte Osman, og det lykkes næsten altid at bilde ham selv de mærkeligste dumheder ind.

 Osman (Peder Thomas Pedersen): Meget uvidende og naiv, og Jeppe udnytter ham konstant på grund af dette. Osman har en kælelus ved navn N'dokowaoh, som han har arvet fra sin far, der har haft den, siden han var dreng. Osman er fattig, og han er bange for vand.

 Trucker (Brian Lykke): Sidder i kørestol og er ret klog. I S2:E12 "City Slickers" S2:E18 "Jeppe vil være millionær" afsløres det, at Trucker ikke er handicappet og godt kan gå,  og at han solgte sin kørestol i det sidstnævnte afsnit.

Titelændring 
Titlen på Osman & Jeppe var oprindeligt Specialklassen, hvilket af nogle seere ansås for at "[gøre] grin med børn i specialklasse", og efter klager ændrede DR i marts 2010 seriens navn til Osman og Jeppe.

Afsnit

Sæson (2009–2011)

Sæson 2 (2011–2012)

Referencer

Eksterne henvisninger 
 

Danske film fra 2009
DR-programmer
Tv-serier fra 2000'erne
Tv-serier fra 2010'erne
Danske tv-serier fra 2010'erne
Danske tv-serier fra 2000'erne
Bernard (tv-serie)

Bernard er en koreansk, spansk, fransk animeret tv-serie, der handler om en fiktiv isbjørn med samme navn. Hvert afsnit varer tre minutter fokuserer på bjørnens nysgerrighed og hans mange klodsede øjeblikke i slapstick-stil. Bernard taler aldrig, udover forskellige uintelligente lyde. Siden 2004 er der indtil videre blevet produceret 156 afsnit fordelt på tre sæsoner, som stadig er sendes.

Eksterne henvisninger 
 

Tv-serier fra Spanien
Tv-serier fra Frankrig
Animerede tv-serier fra Sydkorea
Tv-serier fra 2000'erne
Tv-serier fra 2010'erne
Rayman Legends

Rayman Legends er et platformspil lavet af Ubisoft Montpellier og udgivet af Ubisoft i 2013. Spillet er det femte i Rayman-serien og efterfølgeren til Rayman Origins.

Eksterne henvisninger 
 
 Officielle hjemmeside 

Computerspil fra 2013
Nintendo Switch-spil
Platformspil
PlayStation 3-spil
PlayStation 4-spil
PlayStation Vita-spil
Wii U-spil
Xbox 360-spil
Xbox One-spil
Gufol mysteriet

Gufol mysteriet eller Station 7-9-13 er en dansk voksen-julekalender, der blev sendt på TV 2 i 1997 og genudsendt i 2004 under navnet Station 7-9-13. Thura Film producerede julekalenderen.

Den er siden udkommet på DVD.

Handling 
Stadion 2 er truet, hvis ikke kommissær Eriksen (Claus Ryskjær) og hans to mænd Eddie (Kristian Halken) og Rene (Henrik Lykkegaard) opklarer en stor sag inden jul bliver stationen lukket og de får en ny mand Bente (Trine Appel). Selvom får de ikke nogle sager lige med det samme, men d. 1. december afleverer en dame (fru Andersen) en mistænkelig pakke med slik, hvorpå der står "gufol".
Fru Andersen hævder at have set en masse mænd i nissedragter give det slik gufol til børnene og Eriksen, Rene og Eddie finder det ene spor efter det andet og måske har forbrydelsen forbindelse til privaten.

Medvirkende 
Blandt andre medvirker følgende personer:
 Rene - Henrik Lykkegaard
 Eddie - Kristian Halken
 Bente - Trine Appel
 Eriksen - Claus Ryskjær
 Slikhandler - Kjeld Nørgaard
 Monika- Kit Eichler
 Sankt Nicolaus - Jess Ingerslev

Referencer

Eksterne henvisninger 
 

Danske tv-serier fra 1990'erne

Tv-julekalendere
Komedieserier fra Danmark
Nationalpark Niedersächsisches Wattenmeer

Nationalpark Niedersächsisches Wattenmeer blev oprettet i 1986 og omfatter de Østfrisiske Øer, vadehavet og marsken mellem havbugten Dollart og grænsen til Holland mod vest, og fra Cuxhaven til Elbens sejlrende mod øst. Nationalparken er omkring 345.800 ha stor. Nationalparkadministrationen ligger i Wilhelmshaven. Nationalpark Niedersächsisches Wattenmeer hører sammen med Nationalparkerne Schleswig-Holsteinisches Wattenmeer, Hamburgisches Wattenmeer og det hollandske vadehav til UNESCOs liste over verdensnaturarv, og er også et biosfærereservat (Biosphärenreservat Niedersächsisches Wattenmeer).

Naturen 
Naturtyperne der beskyttes i nationalparken er især Vader, Sandbanker, saltenge, sandstrande, klitterne og flodmundingerne ud i Nordsøen. Særlig opmærksomhed er der på den for vadehavet typiske flora ogfauna.

Kysten til norsøen er usædvanlig flad, og havbunden falder nogle steder kun få centimeter pr. kilometer. To gange i døgnet fører højvandet sand, ler og silt ind i vadehavsområdet. Kysten er præget af sandklitter opbygget af vinden

Vadehavet er efter den Tropiske regnskov det næstmest produktive økosystem, målt på mængde levende biomasse. I vadehavet findes kiselalger, snegle, orme, muslinger og rejer. En typisk beboer i sandvaden er sandorm, der lever i sit uformede rør under vandoverfladen.

Op til 4.000 dyre- og plantearter har specialiseret sig til at leve i vadens usædvanlig næringsrige biotop. For eksempel lever gravænder af vandsnegle, som findes i store mængder. Den op til 180.000 fugle store nordvesteuropæiske population af gravænder tilbringer fældningstid mellem juli og september i vadehavet. Også omkring 200.000 Edderfugle fælder her; omkring 1.000 edderfuglepar yngler i området, de fleste på øen Amrum.

Samtidig er vadehavet rasteområde for nordiske fugle på træk og passeres i træksæsonen af 10–12 millioner vadefugle, gæs, andefugle måger.

Så sandbankerne kan man se sæler og på strandengene ses klyder og terner. Typiske planter i klitterne er Sand-Hjælme, der med deres rødder fastholder klitterne.

Øer i nationalparken 
Nationalpark omfatter også de Østfrisiske øer, Borkum, Lütje Hörn, Memmert, Juist, Norderney, Baltrum, Langeoog, Spiekeroog, Wangerooge, Minsener Oog og Mellum (fra vest mod øst).

Eksterne henvisninger 

 Nationalparkens hjemmeside

Vadehavet
Naturparker i Niedersachsen
Nationalparker i Tyskland
Biosfærereservater i Tyskland
Sun Hung Kai Properties

Sun Hung Kai Properties Ltd. (SHKP; ) () er en børsnoteret ejendomsvirksomhed fra Hongkong. Virksomheden kontrolleres af af grundlæggeren Kwok Tak Sengs familiefond. SHKP er specialiseret i premium-kvalitets beboelses og handels projekter med henblik på salg og investering. Koncernen har mere end 37.000 ansatte og har ekspertise indenfor opkøb af landjord, arkitektur, konstruktion, ingeniørvidenskab og ejendomsadministration.

Historie 
Virksomheden var en af mange ikke-britisk ejet virksomheder, som overtog de britiske handelsvirksomheder eller Hongkong-afdelinger, som dominerede finanserne i Hongkong frem til 1997. Virksomheden er etableret i 1963 af den ældre Kwok sammen med Fung King-hei og Lee Shau Kee. Den blev børsnoteret på Hong Kong Stock Exchange i 1972.

Kerneforretningsområder 
SHKP’s kerneforretningsområder er udvikling af ejendomme med henblik på salg og investering. I regnskabsåret 2012/13 var omsætningen på HK$ 53.793 mio. Størstedelen af omsætningen og overskuddet fremkom fra ejendomssalg og ejendomsudlejning.

Jordbank 
Pr. juni 2013 ejede virksomheden en jordbank i Hongkong med 4,66 millioner m2 ejendom. Heraf var 2,86 millioner m2 færdigudviklet investeringsejendom og 1,8 millioner m2 under udvikling. Desuden ejes 2,7 millioner m2 landbrugsjord, primært langs jernbaner, som senere forventes udviklet.

Øvrige forretningsområder 
Virksomheden driver beslægtede operationer indenfor følgende ejendomsområder:
 Hoteller
 Ejendomsadministration
 Telekommunikation
 Informationsteknologi
 Infrastruktur og øvrige forretningsområder

Sun Hung Kai Properties’ markedsandel indenfor salg af beboelse i Hongkong var fra januar til juli 2010 på omkring 20 %.

Projekter 
Virksomheden er og har været involveret i flere højprofilerede projekter i Hongkong. I 1996 fik SHKP rettighederne til at udvikle Hongkongs højeste bygning, International Finance Centre. MTR Corporation var partner i projektet. Sun Hung Kai Properties ejer 47,5 % af ejendomsudviklingsvirksomheden Henderson Land Development, hvis formand Lee Shau Kee er medlem af SHKPs bestyrelse, havde en 32,5 % ejerandel i projektet. SHKP byggede også International Commerce Centre.

Kilder

Eksterne henvisninger 

 Sun Hung Kai Properties

Ejendomsvirksomheder
Virksomheder fra Hongkong
Etableret i 1969
Bygge-, konstruktions- og anlægsvirksomheder fra Kina
Autonome Republik Krim

Denne artikel omhandler den autonome republik i Ukraine. For den ikke-anerkendte republik, se Republikken Krim.

Den Autonome Republik Krim (, ; , ) var en autonom republik i den sydøstlige del af Ukraine. Det regionale parlament udsendte den 11. marts 2014 en erklæring, der gør republikken uafhængig af Ukraine. Erklæringen er dog ikke anerkendt af nogen stat, men Ukraine har de facto ingen kontrol med området, selvom landet stadig anser den for at være en del af Ukraine. 

Den autonome republik bestod af det meste af halvøen Krim, der er 25.500 km² og har omkring 1,9 mill. indbyggere (2012). Hovedstaden var Simferopol. Den sydvestlige del af halvøen, byen Sevastopol, var ikke en del af den autonome republik, men en selvstyrende enhed i Ukraine. Det primære sprog var russisk, til trods for at ukrainsk var det eneste officielle sprog.

Fodnoter

Referencer 

Ukraines geografi
Krimkrisen 2014
Autonome republikker
Udenrigs

Udenrigs er et dansk tidsskrift om udenrigspolitik, der udgives af Det Udenrigspolitiske Selskab og udkommer tre gange årligt. Udenrigs er et uafhængigt og bredt dækkende tidsskrift med artikler af danske og udenlandske skribenter om aktuelle internationale spørgsmål.

Redaktionen på Udenrigs er sammensat af direktør for Det Udenrigspolitiske Selskab Charlotte Flindt Pedersen (ansvarshavende) og Marcus Rubin.
Disse støttes af en redaktionskomité bestående af: Louise Riis Andersen, Helle Malmvig, Marcus Rubin, Mette Skak, Martin Breum, Oscar Rothstein, Lisbeth Knudsen og Uffe Østergaard.

Blandt skribenterne der har bidraget med flere artikler har været Vibeke Sperling, Anders Jerichow, Uffe Østergaard, Anna Libak, Niels Ivar Larsen og Lykke Friis. Tidsskriftet har bragt et par taler af Vladimir Putin i dansk oversættelse.

I februar 2021 fik tidsskriftet sin egen digitale platform. Tidligere årgange af Udenrigs er desuden tilgængelige fra platformen tidsskrift.dk.

Historie 

Det Udenrigspolitiske Selskab blev stiftet i 1946 og foreningens første tidsskrift, Fremtiden, udkom fra 1946 til 1961. Udenrigs sætter etableringen af sit nuværende format til 1989 hvor redaktørerne Vibeke Sperling, Tøger Seidenfaden og Torben Krogh var skiftende redaktører. I 2007 udtrådte Torben Krogh af redaktionen og redaktionen kom da til at bestå af Brita V. Andersen, Anna Libak og Anders Jerichow. I 2014 udkom det med nyt grafisk udseende. I 2022 skiftede tidsskriftet udseende igen.

Henvisninger

Ekstern henvisning 

 Udenrigs hjemmeside 

Tidsskrifter fra Danmark